Lihakauppiaat kokevat olonsa uhatuiksi, vaikka vegaaneja ja kasvissyöjiä on vain hyvin pieni osa väestöstä.

Lihaa roikkumassa Pariisin kansainväilisillä maatalousmessuilla helmikuussa. EPA / AOP

Ranskassa lihakauppiaat ja teurastajat ovat kirjoittaneet maan hallitukselle kirjeen, jossa he pyytävät suojelua " militantteja vegaaneja " vastaan. Lihakauppiaat syyttävät vegaaneja pyrkimyksestä lopettaa maan perinteinen lihansyöntikulttuuri.

Useita lihakauppoja on kivitetty ja töhritty lihansyönnin vastaisin kirjoituksin ja tarroin, Ranskan lihakauppiaiden liitto sanoi kirjeessään BBC:n mukaan. Viime kuukausien aikana ainakin viittätoista lihakauppaa on töhritty tekoverellä.

Lihakauppiaiden liiton puheenjohtaja Jean-Francois Guihard vertasi iskuja terrorismiin.

- Nämä ihmiset haluavat kylvää terroria. Heidän tavoitteenaan on hävittää kokonainen ranskalaisen kulttuurin osa, Guihard kirjoitti.

Vegaani on henkilö, joka ei syö mitään eläinkunnasta peräisin olevia tuotteita kuten lihaa, kalaa, munia, maitotuotteita tai niiden johdannaisia. Vegaani ei myöskään osta eläinperäisiä vaatteita.

Ihminen ryhtyy vegaaniksi useimmiten, koska hän kokee eläinten hyväksikäytön eettiseksi ongelmaksi. Vegaaniuden taustalla voivat olla myös ekologiset syyt, terveyssyyt tai uskonnolliset syyt.

Guihard on huolissaan siitä, että vegaanit haluavat " tyrkyttää valtavalle enemmistölle omaa elämäntyyliään, tai jopa ideologiaansa " .

Ylimainostetaan mediassa

Ranskassa vegaaneja ja kasvissyöjiä on hyvin vähän. Vuonna 2016 kyselyssä arvioitiin, että kasvissyöjiä - jotka saattavat syödä munia tai maitotuotteita mutta eivät lihaa - olisi noin kolme prosenttia väestöstä.

Guihard valitti kirjeessään siitä, että vegaanista elämäntapaa " ylimainostetaan mediassa " .

Koska lihan kulutus on Ranskassa laskussa, maanviljelijöiden etujärjestöt ovat vedonneet viime aikoina hallitukseen, jotta se ei hyväksyisi järjestelyjä, jotka ryhmät kokevat " lihan vastaisiksi " .

Lihateollisuudesta elantonsa saavat ihmiset kampanjoivat voimakkaasti muun muassa sen estämiseksi, että lihaa sisältämätöntä tuotetta voidaan kutsua " pihviksi " , " pekoniksi " , " fileeksi " tai " makkaraksi " . Ranskan parlamentti säätikin huhtikuussa lain, joka kieltää tämän.

Parlamentti torppasi niin ikään ehdotuksen yhden viikoittaisen kasvisruokapäivän järjestämisestä ranskalaiskouluissa.

Lihakauppiaiden liitto edustaa 18 000:a yritystä ympäri Ranskaa. Liiton laatima vegaanien vastainen kirje lähetettiin sisäministeri Gerard Collombille viime viikolla.